text: РЕГЛАМЕНТ (ЕС) № 1096/2014 НА КОМИСИЯТА
  от 15 октомври 2014 година
  за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от карбарил, процимидон и профенофос във и върху определени продукти
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 14, параграф 1, буква а), член 16, параграф 1, буква г), член 18, параграф 1, буква б) и член 49, параграф 2 от него,
  като има предвид, че:
  (1)
  Максимално допустимите граници на остатъчни вещества (МДГОВ) за карбарил, процимидон и профенофос са определени в приложение II и в част Б от приложение III към Регламент (ЕО) № 396/2005.
  (2)
  С Регламент (ЕО) № 396/2005, изменен с Регламент (ЕС) № 899/2012 на Комисията (2), по отношение на тези три вещества бяха определени временни МДГОВ за пресни тревисти и билкови настойки, в очакване на представянето на данните от наблюдението за наличие на тези вещества в съответните продукти. Данните, които Европейската асоциация за употреба на билкови препарати (EHIA - European Herbal Infusions Association) представи на Комисията, показаха, че в посочените продукти вече не се срещат остатъчни вещества от тях, с изключение на профенофос в пресни тревисти и роза. Поради това е целесъобразно срокът на валидност на временните МДГОВ за профенофос в пресни тревисти и роза да се удължи до представянето на допълнителни данни от наблюдение, а временните МДГОВ за всички други пестициди и комбинации от продукти в рамките на групи от пресни тревисти и билкови настойки да бъдат намалени до съответните равнища на аналитично определяне.
  (3)
  Като се вземат под внимание факторите от значение за разглеждания въпрос съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.
  (4)
  В рамките на Световната търговска организация бяха проведени консултации с търговските партньори на Съюза относно новите МДГОВ и техните становища бяха взети предвид.
  (5)
  Поради това Регламент (ЕО) № 396/2005 следва да бъде съответно изменен.
  (6)
  С цел да се позволи нормално пускане на пазара, преработване и потребление на продуктите, в настоящия регламент следва да се предвидят преходни разпоредби за продуктите, които са били законно произведени преди изменението на МДГОВ и за които информацията показва, че се поддържа високо равнище на защита на потребителите.
  (7)
  Следва да се предвиди разумен срок преди прилагането на изменените МДГОВ, така че да се позволи на държавите членки, третите държави и стопанските субекти от хранително-вкусовата промишленост да се подготвят за спазването на новите изисквания, които ще произлязат от изменението на МДГОВ.
  (8)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩИЯ РЕГЛАМЕНТ:
  Член 1
  Приложения II, III и V към Регламент (ЕО) № 396/2005 се изменят в съответствие с приложението към настоящия регламент.
  Член 2
  Регламент (ЕО) № 396/2005 във вида преди измененията, внесени с настоящия регламент, продължава да се прилага за продукти, които са законно произведени преди7 май 2015 г.
  Член 3
  Настоящият регламент влиза в сила на двадесетия ден след деня на публикуването му в Официален вестник на Европейския съюз.
  Той се прилага от 7 май 2015 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 15 октомври 2014 година.